Tre unge mennesker er tirsdag aften blevet indlagt på Thisted Sygehus til observation for røgforgiftning. De tre personer blev udsat for store mængder røg, da de, efter at have været ude at ryge, kom tilbage til deres lejlighed på Thorstedvej lige vest for Thisted, opdagede, at der var gået ild i en sofa. Meldingen om brand indgik til 112 klokken 19.53, og da Nordjyllands Beredskab kort tid efter nåede frem, havde de tre selv formået at slukke ilden. - Så vi skulle sådan set bare efterslukke ilden og lufte ud i lejligheden, fortæller indsatsleder ved Nordjyllands Beredskab Rasmus Evaldsen. Midt- og Vestjyllands Politi oplyser at årsagen til branden efter alt at dømme er et eller flere stearinlys i en juledekoration.

Opsummering:
Stearinlys i en juledekoration er efter alt at dømme årsagen til en brand i en lejlighed i Thisted tirsdag aften. Tre personer er indlagt til observation for røgforgiftning.